	     Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Gynybos resursų agentūros prie Krašto apsaugos ministerijos vykdomo pirkimo Nr. 9695147 „KMT stacionaro pastato 5D2p remontas (KĮAC)“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra. Peržiūra prevenciniais tikslais atliekama tam tikra apimtimi.
Tarnyba, prevencine tvarka peržiūrėjusi Pirkimo dokumentus bei atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų nuostatų.

1. Dėl Skelbime apie pirkimą pateiktos informacijos
Skelbime apie pirkimą (toliau – Skelbimas) 5.1.3 papunktyje nurodyta: „5.1.3 Numatomas galiojimas 120 Diena“. Tačiau Pirkimo sąlygų 2.6. papunktyje nurodyta: „Numatomos sudaryti sutarties trukmė – 24 (dvidešimt keturi) mėnesiai <...>“. Vadovaudamasi Įstatymo 35 straipsnio 3 dalimi „Pirkimo dokumentų sudedamoji dalis yra <...> skelbimas apie pirkimą. <...> Tuo atveju, kai skelbime apie pirkimą <...> pateikta informacija neatitinka informacijos, pateiktos kituose pirkimo dokumentuose, teisinga laikoma informacija, nurodyta skelbime apie pirkimą <...>“ Tarnyba rekomenduoja patikslinti Skelbimo 5.1.3. papunktyje nurodytos sudaromos sutarties trukmę.

2. Dėl kvalifikacijos reikalavimo
2.1. Pirkimo sąlygų 4 priedo „Tiekėjų pašalinimo pagrindai, reikalaujami kvalifikacijos reikalavimai ir, jeigu taikytina, kokybės vadybos sistemos ir (arba) aplinkos apsaugos vadybos sistemos standartai“ lentelės „Kvalifikacijos reikalavimai“ (toliau – Kvalifikacijos reikalavimai) keliamas reikalavimas: „Tiekėjas pirkimo sutarties vykdymui turi paskirti ne mažiau kaip 1 (vieną) atestuotą statybos darbų vadovą, kuris turi teisę vykdyti statybos darbus ypatinguose statiniuose (kultūros paveldo objektas). Statiniai: negyvenamieji pastatai (gydymo paskirties), taip pat minėti statiniai, esantys kultūros paveldo teritorijoje, jo apsaugos zonoje ir vietovėje. Statybos darbų sritys: bendrieji statybos darbai (žemės darbai, apdailos darbai); statinio vandentiekio ir nuotekų šalinimo inžinerinių sistemų įrengimas; statinio šildymo, vėdinimo ir oro kondicionavimo inžinerinių sistemų įrengimas; statinio elektros inžinerinių sistemų įrengimas; procesų valdymo ir automatizavimo sistemų įrengimas. Pastaba: Tiekėjas gali siūlyti vieną asmenį kelioms pozicijoms, jei šis asmuo atitinka visus skirtingoms pozicijoms keliamus reikalavimus.“ 
Tarnyba rekomenduoja atskirti statybos darbų vadovo atliekamus darbus, pavyzdžiui, bendruosius, ir/arba nuotekų šalinimo dalies, nuo reikalavimų specializuotus darbus vykdantiems specialistams, taip pat akcentuoja: jeigu keliamas vienas reikalavimas, jį turi atitikti vienas specialistas, jeigu keliami reikalavimai keliems specialistams, pirkimo sąlygose turi būti suformuluoti keli atskiri reikalavimai.  
2.2. Tarnyba pažymi, kad vadovaujantis Lietuvos Respublikos statybos įstatymo 18 straipsnio 6 dalimi „Būti ypatingųjų ar neypatingųjų statinių, esančių kultūros paveldo objekto teritorijoje, jo apsaugos zonoje, kultūros paveldo vietovėje, statybos rangovu gali juridiniai asmenys, turintys teisę būti ypatingųjų statinių statybos rangovu. Ypatingųjų ar neypatingųjų statinių, esančių kultūros paveldo objekto teritorijoje, jo apsaugos zonoje, kultūros paveldo vietovėje, statybos rangovų kvalifikacijos atestatų išdavimo ir kilmės valstybėje turimos teisės pripažinimo tvarką, išduoto kvalifikacijos atestato ir teisės pripažinimo dokumento keitimo, galiojimo sustabdymo, galiojimo sustabdymo panaikinimo ir galiojimo panaikinimo tvarką, suderinęs su kultūros ministru, nustato aplinkos ministras, laikydamasis šio įstatymo 22 straipsnyje nustatytų reikalavimų. Atestavimą ir teisės pripažinimą atlieka Vyriausybės įgaliota institucija ar įstaiga“, tačiau Kvalifikacijos reikalavimuose nėra keliamas kvalifikacijos reikalavimas tiekėjui – atestuotai įmonei – dėl teisės verstis atitinkama veikla.
Atsižvelgdama į tai, Tarnyba rekomenduoja patikslinti kvalifikacijos reikalavimus specialistams ir Kvalifikacijos reikalavimus papildyti reikalavimu tiekėjui pagal Lietuvos Respublikos statybos įstatymo 18 straipsnio 6 dalies nuostatas.
Pažymėtina, kad šiuo atveju kvalifikaciją įrodančių dokumentų reikalavimo keitimas suponuotų Pirkimo dokumentų sąlygų, turinčių įtakos potencialių dalyvių ratui, pasiūlymų parengimui, pakeitimą, todėl tokie pakeitimai būtų laikomi esminiais Pirkimo sąlygų pakeitimais Įstatymo 36 straipsnio 6 dalies prasme.

3. Dėl Pirkime keliamų žaliųjų reikalavimų
Pirkimo sąlygų 4 priedo „Tiekėjų pašalinimo pagrindai, reikalaujami kvalifikacijos reikalavimai ir, jeigu taikytina, kokybės vadybos sistemos ir (arba) aplinkos apsaugos vadybos sistemos standartai“ 3 lentelės „Aplinkos apsaugos vadybos sistemos standartai“ keliamas reikalavimas: „Tiekėjas pirkimo sutarties vykdymo laikotarpiu darbams, susijusiems su pirkimo objektu (perkamų darbų srityje) taiko aplinkos apsaugos vadybos sistemą, atitinkančią Aplinkos apsaugos vadybos sistemos reikalavimus pagal standartą LST EN ISO 14001:2015 arba Europos Sąjungos aplinkos apsaugos vadybos ir audito sistemą (angl. Eco–Management and Audit Scheme, EMAS) arba kitas aplinkos apsaugos vadybos sistemas <...>“. Atitinkamai skiltyje „Atitikį pagrindžiantys dokumentai“ nustatyta: „Pateikiama: Nepriklausomos įstaigos išduoto galiojančio sertifikato, patvirtinančio, kad tiekėjas laikosi reikalaujamos aplinkos apsaugos vadybos sistemos standartų, skaitmeninė kopija. Perkančioji organizacija pripažįsta lygiaverčius sertifikatus, išduotus kitose valstybėse narėse įsteigtų nepriklausomų įstaigų. Taip pat priima ir kitus lygiaverčius aplinkosaugos vadybos priemonių įrodymus, jeigu tiekėjas įrodo, kad dėl nuo jo nepriklausančių objektyvių priežasčių jis negali pateikti sertifikatų per nustatytą laiką.“  
Tarnyba, pažymi, kad Aplinkos apsaugos kriterijų taikymo, vykdant žaliuosius pirkimus, tvarkos aprašo (toliau – Aprašas) 4.3 papunktyje nustatyta „nėra produktų sąraše, bet perkamai paslaugai ar darbui tiekėjas taiko aplinkos apsaugos vadybos sistemos reikalavimus pagal standartą LST EN ISO 14001 „Aplinkos vadybos sistemos. Reikalavimai ir naudojimo gairės“ (toliau – LST EN ISO 14001) arba Europos Sąjungos aplinkosaugos vadybos ir audito sistemą (toliau – EMAS) ar kitus aplinkos apsaugos vadybos standartus, pagrįstus atitinkamais Europos arba tarptautinių standartizacijos organizacijų priimtais standartais, ar kitais tiekėjo pateiktais lygiaverčiais įrodymais (lygiaverčiai įrodymai gali būti priimami atliekant supaprastintus pirkimus ar Viešųjų pirkimų įstatymo <...>, o kitų pirkimų atvejais lygiaverčiai įrodymai priimami tik jeigu tiekėjas dėl nuo jo nepriklausančių objektyvių priežasčių negali pateikti sertifikatų per nustatytą laiką)“[footnoteRef:2]. Taigi, nustatyti aplinkos apsaugos vadybos sistemos reikalavimo atitiktį pagrindžiantys dokumentai neatitinka Aprašo 4.3 papunkčio ir Įstatymo 48 straipsnio 2 dalies. Aprašo 4.3 papunktyje nustatyta, kad tiekėjas gali pateikti ne sertifikatus, bet kitus lygiaverčius įrodymus, tuo tarpu Pirkimo sąlygose reikalaujama tik sertifikatų arba lygiaverčių įrodymų su sąlyga, jeigu tiekėjas pateiks įrodymų, kad negali pateikti sertifikatų per nustatytą laiką. Primename, jog vykdant supaprastintus pirkimus priimami ir kiti tiekėjo pateikti lygiaverčių aplinkos apsaugos vadybos užtikrinimo priemonių įrodymai, patvirtinantys, kad jo siūlomos aplinkos apsaugos vadybos užtikrinimo priemonės atitinka aplinkos vadybos sistemos standartus (tai gali būti tiekėjo taikomų aplinkos apsaugos vadybos priemonių aprašymas, atitinkantis visus Aprašo 10 punkte nustatytus reikalavimus).[footnoteRef:3] [2:  Analogiška nuostata įtvirtinta ir Įstatymo 48 straipsnio 2 dalyje. ]  [3:  Detaliau žr. Aplinkos apsaugos vadybos sistemos.] 

Atsižvelgdama į tai, Tarnyba rekomenduoja patikslinti aplinkos apsaugos vadybos sistemos reikalavimo atitiktį pagrindžiančius dokumentus pagal Aprašo 4.3 papunkčio nuostatas.
Pažymėtina, kad šiuo atveju kvalifikaciją įrodančių dokumentų reikalavimo keitimas suponuotų Pirkimo dokumentų sąlygų, turinčių įtakos potencialių dalyvių ratui, pasiūlymų parengimui, pakeitimą, todėl tokie pakeitimai būtų laikomi esminiais Pirkimo sąlygų pakeitimais Įstatymo 36 straipsnio 6 dalies prasme.

4. Dėl Pirkimo sąlygų 1 priedo „1 priedas Paprastojo remonto darbų projektas Nr. VI-16“ segtuve esančių Darbų kiekių žiniaraščių
4.1. Pirkimo sąlygų 1 priedo „1 priedas Paprastojo remonto darbų projektas Nr. VI-16“ segtuve esančiuose Darbų kiekių žiniaraščių (toliau – Darbų kiekių žiniaraščiai) 1-5 lentelių eilutėse „Statinių grupė“ nurodyta ne statinių grupė, o pirkimo objekto pavadinimas. Darbų kiekių žiniaraščių 1-5 lentelių skiltyse nurodyta: „Kaina“, „Vieneto kaina“, „EUR“, „Iš viso“. Tarnyba pažymi, kad Pirkimo sąlygos turi būti konkrečios ir aiškios, kad visi tiekėjai vienodai jas suprastų ir galėtų pateikti pasiūlymo kainą, todėl rekomenduojama nurodyti, kokia kaina turi būti pateikta: su PVM, ar be PVM, bei ką turi nurodyti tiekėjas skiltyje „Vieneto kaina“ – kainą ar įkainio kainą (su ar be PVM), ir ką skiltyje „Iš viso“ – mato vieneto ir įkainio bendrą kainą, ar tik bendrą kainą. Atitinkamai Darbų kiekių žiniaraščių 1-5 lentelių paskutinėse eilučių nuorodose: „Skyriuje“, „Žiniaraštyje“ bei „Iš viso žiniaraštyje“ rekomenduojama aiškiai nurodyti, ką turi nurodyti tiekėjas (pvz., suma, bendra suma, kaina ar pan.). Papildomai Tarnyba atkreipia dėmesį, kad Pirkimo sąlygose nenurodyta, koks priedas yra Darbų kiekių žiniaraščiai.
4.2. Pirkimo sąlygų 13.1.2. papunktyje nurodyta, kad pasiūlymas atmetamas, jeigu „pasiūlymas neatitinka pirkimo dokumentuose nustatytų reikalavimų, kaip pvz., darbai neatitinka paprastojo remonto darbų projektų sprendinių ar kitų reikalavimų, per mažas darbų kiekis, neatitinka reikalavimų, nustatytų viešojo pirkimo-pardavimo sutarties projekte <...>.“ Kadangi šiame papunktyje nustatyta pasiūlymo atmetimo sąlyga, Tarnyba rekomenduoja aiškiai nurodyti, kokių konkrečių kiekių, paprastojo remonto darbų projektų sprendinių ar kitų reikalavimų, nustatytų viešojo pirkimo-pardavimo sutarties projekte, neatitikimas lems pasiūlymo atmetimą. 
4.3. Pirkimo sąlygų 5.12. papunktyje nurodyta: „Perkančioji organizacija nereikalauja iš tiekėjo kartu su pasiūlymu pateikti užpildytų darbų lokalinių sąmatų. Lokalinės sąmatos teikiamos sutarties vykdymo laikotarpyje, prieš pradedant statybos darbų vykdymą.“ Pirkimo sąlygų 5.13. papunktyje nurodyta: „<...> Perkančioji organizacija, nustačiusi, jog tiekėjo pasiūlyta kaina yra neįprastai maža, siekdama įsitikinti, jog tiekėjai tinkamai įsivertino pirkimo objektą (kainos, sąnaudų ir numatytų atlikti darbų atžvilgiu), gali kreiptis į tiekėjus su prašymu pateikti įkainotų sąnaudų kiekių žiniaraščius, t. y. statybos darbų lokalinę sąmatą. <...>“. Kadangi šiame papunktyje nustatyta pasiūlymo vertinimo sąlyga, Tarnyba rekomenduoja įkainotų sąnaudų kiekių žiniaraščius, t. y. statybos darbų lokalinę sąmatą, prašyti pateikti kartu su pasiūlymu arba Pirkimo dokumentuose aiškiai nurodyti, kokiu konkrečiu metu Perkančioji organizacija prašys tiekėjo pateikti minėtus dokumentus. 
4.4. Sutarties projekto specialiosios dalies 2.2. papunktyje nurodyta: “Sutarties kaina detalizuota šios Sutarties 2 priede „Rangovo konkurso pasiūlymas ir Lokalinė sąmata“. Sutarties projekto specialiosios dalies 14.2. papunktyje nurodyta: 2 priedas „Rangovo konkurso pasiūlymas ir Lokalinė sąmata“. Kadangi Pirkimo sąlygų 5.12. papunktyje nurodyta: „Perkančioji organizacija nereikalauja iš tiekėjo kartu su pasiūlymu pateikti užpildytų darbų lokalinių sąmatų. Lokalinės sąmatos teikiamos sutarties vykdymo laikotarpyje, prieš pradedant statybos darbų vykdymą,“ Tarnyba rekomenduoja aiškiai nurodyti, kokie konkrečiai Sutarties priedai bus sudėtinė Sutarties dalis Sutarties pasirašymo metu.
4.5. Papildomai rekomenduojama įvertinti Pirkimo sąlygose nurodytų nevienareikšmių sąvokų –  „įkainotų sąnaudų kiekių žiniaraščiai“, „statybos darbų lokalinė sąmata“ ir „Darbų kiekių žiniaraščiai“ – vartojimą. Tarnyba rekomenduoja suvienodinti minėtas sąvokas arba nurodyti, kuo jos skiriasi.
Atsižvelgdama į tai, kas išdėstyta, vadovaudamasi Įstatymo 35 straipsnio 4 dalimi, „Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia“, Tarnyba rekomenduoja patikslinti pirkimo sąlygas.

5. Dėl esminių sąvokų Sutarties projekte
Sutarties projekto specialiosios dalies 2.1. papunktyje nurodyta: „Pradinės Sutarties vertė <...> Eur be <...> PVM. Pradinės Sutarties vertė su PVM  <...>. Į Pradinės Sutarties vertę yra įskaičiuotas PVM, <...>“. Sutarties projekto specialiosios dalies 9.4 papunktyje nurodytos nuostatos, susijusios su Pradinės Sutarties kaina/verte, tačiau nenurodyta, kas laikoma Pradinės Sutarties kaina, taip pat nėra paaiškinimo, kas laikoma „pradinės Sutarties vertė (kaina)”, minima bendrosios dalies 3.9. papunkčio nuostatoje. Sutarties projekto bendrojoje dalyje nurodyta: „3.1. Sutarties kaina – Sutarties specialiojoje dalyje nurodyta pinigų suma“, „3.2. Sutarties kaina nurodoma su pridėtinės vertės mokesčiu <...>“, tačiau šios nuostatos prieštarauja specialiosios dalies 2.1. papunkčio nuostatai: „<...> Pradinės Sutarties vertė su PVM ir visais kitais mokesčiais <...>“. Atsižvelgiant į tai, kad Pirkimo dokumentuose turi būti nurodytos konkrečios ir visų pirkime dalyvaujančių šalių vienodai suprantamos sąvokos, Tarnyba rekomenduoja be dviprasmybių nurodyti, kas Pirkime laikoma Pradinės Sutarties verte ir kas laikoma Sutarties kaina. Papildomai rekomenduojama įvertinti Tarnybos patvirtintose tipinių pirkimo sutarčių sąlygose nurodytas sąvokas: Pradinės sutarties vertė – Specialiosiose sąlygose nurodyta vertė be pridėtinės vertės mokesčio; Sutarties kaina – pagal Sutartį Tiekėjui mokėtina suma, įskaitant visus privalomus mokesčius ir išlaidas; bei atskirai nurodomą PVM.

6. Kiti pastebėjimai
6.1. Pirkimo sąlygų 3 priede Pasiūlymo forma tiekėjo pasiūlymo lentelėje reikalaujama pateikti Įkainį be PVM, Eur. Pirkimo sąlygų 2.5 ir 2.7 papunkčiuose nurodyta: „Sutarčiai taikoma fiksuotos kainos kainodara“. Pirkimo sąlygų 14.1 papunktyje nurodyta: „Perkančioji organizacija ekonomiškai naudingiausią pasiūlymą išrenka pagal kainą“. Tarnyba rekomenduoja patikslinti Pirkimo sąlygų 3 priedą, suvienodinant sąvokas su nurodytais Pirkimo sąlygų papunkčiais.
6.2. Pirkimo sąlygų 3.1.3 papunktyje nurodyta: „Perkančioji organizacija netikrina subtiekėjų ar ūkio subjektų, kurių pajėgumais tiekėjas nesiremia, pašalinimo pagrindų“, o Pirkimo sąlygų 4 priede „Tiekėjų pašalinimo pagrindai, reikalaujami kvalifikacijos reikalavimai ir, jeigu taikytina, kokybės vadybos sistemos ir (arba) aplinkos apsaugos vadybos sistemos standartai“ yra nuostata: „Perkančioji organizacija papildomai gali nurodyti, kad pašalinimo pagrindai taip pat taikomi subtiekėjams ir subrangovams, kurių pajėgumais tiekėjas nesiremia“. Rekomenduojame aiškiai nurodyti, ar pašalinimo pagrindai taikomi subtiekėjams ir subrangovams, kurių pajėgumais tiekėjas nesiremia.



Atsižvelgdama į aukščiau nurodytą informaciją, Tarnyba rekomenduoja peržiūrėti ir patikslinti/pakeisti Pirkimo dokumentus pagal šioje Rekomendacijoje pateiktas pastabas. 
Visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:4] ir 4[footnoteRef:5] dalių nuostatomis.  [4:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [5:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 


